ΚΑΝΟΝΙΣΜΟΣ (ΕΚ) αριθ. 355/94 ΤΟΥ ΣΥΜΒΟΥΛΙΟΥ της 14ης Φεβρουαρίου 1994 που τροποποιεί τον κανονισμό (ΕΟΚ) αριθ. 918/83 για τη θέσπιση κοινοτικού καθεστώτος τελωνειακών ατελειών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 28,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι το άρθρο 45 του κανονισμού (ΕΟΚ) αριθ. 918/83 (4) προβλέπει ατελή εισαγωγή για τα εμπορεύματα που περιέχονται στις προσωπικές αποσκευές των ταξιδιωτών από τρίτες χώρες, εφόσον πρόκειται για εισαγωγές χωρίς εμπορικό χαρακτήρα-

ότι κατά το άρθρο 47 του κανονισμού (ΕΟΚ) αριθ. 918/83 η συνολική αξία εμπορευμάτων δυναμένων να απολαύουν αυτής της ατέλειας δεν μπορεί να υπερβαίνει 45 Ecu ανά ταξιδιώτη- ότι, σύμφωνα με το άρθρο 47 παράγραφος 2, τα κράτη μέλη έχουν την ευχέρεια, προκειμένου για ταξιδιώτες ηλικίας μικρότερης των 15 ετών, να μειώσουν αυτήν την ατέλεια μέχρι 23 Ecu-

ότι πρέπει να ληφθούν υπόψη τα μέτρα υπέρ των ταξιδιωτών που συνιστώνται εκ μέρους ειδικευμένων διεθνών οργανισμών, και συγκεκριμένα εκείνα που περιλαμβάνονται στο παράρτημα F.3 της διεθνούς σύμβασης για την απλούστευση και εναρμόνιση των τελωνειακών καθεστώτων-

ότι οι στόχοι αυτοί μπορούν να επιτευχθούν με αύξηση των ατελειών-

ότι είναι αναγκαίο να προβλεφθεί για περιορισμένο χρονικό διάστημα παρέκκλιση υπέρ της Γερμανίας, λαμβανομένων υπόψη των οικονομικών δυσκολιών που ενδέχεται να προκληθούν από τα ποσά των ατελειών, ιδιαίτερα όσον αφορά την κυκλοφορία ταξιδιωτών που εισέρχονται στο έδαφος αυτού του κράτους μέλους από χερσαία ή θαλάσσια σύνορα με τρίτες χώρες, πλην των συνόρων της με τα κράτη μέλη της ΕΖΕΣ-

τους ιδιαίτερους δεσμούς που υφίστανται μεταξύ της ηπειρωτικής Ισπανίας και Θέουτας και Μελίλιας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 918/83 τροποποοιείται ως εξής:

1. Το άρθρο 47 αντικαθίσταται από το ακόλουθο κείμενο:

"Άρθρο 47

Για τα εμπορεύματα που δεν απαριθμούνται στο άρθρο 46, η ατέλεια του άρθρου 45 παρέχεται στα όρια συνολικής αξίας ύψους 175 Ecu ανά ταξιδιώτη.

Τα κράτη μέλη έχουν πάντως την ευχέρεια να περιορίσουν το ποσό αυτό μέχρι τα 90 Ecu, για τους κάτω των 15 ετών ταξιδιώτες."

2. Παρεμβάλλεται το εξής άρθρο:

"Άρθρο 47α

1. Κατά παρέκκλιση από το πρώτο εδάφιο του άρθρου 47, η Ισπανία έχει το δικαίωμα να παρέχει μέχρι τις 31 Δεκεμβρίου 2000, ατέλεια ύψους 600 Ecu κατά την εισαγωγή των εν λόγω εμπορευμάτων από τη Θέουτα και τη Μελίλια, τα οποία εισέρχονται στο τελωνειακό έδαφος όπως καθορίζεται για την Ισπανία από την τέταρτη περίπτωση της πρώτης παραγράφου του άρθρου 3 του κανονισμού (ΕΟΚ) αριθ. 2913/92 του Συμβουλίου της 12ης Οκτωβρίου 1992 περί θεσπίσεως κοινοτικού τελωνειακού κώδικα (5).

2. Κατά παρέκκλιση από το δεύτερο εδάφιο του άρθρου 47, η Ισπανία έχει την ευχέρεια, όσον αφορά ταξιδιώτες κάτω των 15 ετών, να μειώσει την ατέλεια αυτή μέχρι τα 150 Ecu.

"

Άρθρο 2

Ο παρών κανονισμός τίθεται σε ισχύ από την 1η Απριλίου 1994.

Ωστόσο, όσον αφορά την Ομοσπονδιακή Δημοκρατία της Γερμανίας, ο παρών κανονισμός εφαρμόζεται την 1η Ιανουαρίου 1998, όσον αφορά τα εμπορεύματα που εισάγονται από ταξιδιώτες οι οποίοι εισέρχονται στο γερμανικό έδαφος από χερσαία ή θαλάσσια σύνορα με τρίτες χώρες, πλην των συνόρων της με τα κράτη μέλη της ΕΖΕΣ.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 14 Φεβρουαρίου 1994.

Για το Συμβούλιο

Ο Πρόεδρος

Γ. ΠΑΠΑΝΤΩΝΙΟΥ

(1) ΕΕ αριθ. C 254 της 11. 10. 1986, σ. 7.

(2) ΕΕ αριθ. C 13 της 18. 1. 1988, σ. 173.

(3) ΕΕ αριθ. C 105 της 24. 4. 1987, σ. 4.

(4) ΕΕ αριθ. C 105 της 23. 4. 1983, σ. 1. Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 3357/91 (ΕΕ αριθ. L 318 της 20. 11. 1991, σ. 3).

(5) ΕΕ αριθ. L 302 της 19. 10. 1992, σ. 1.